﻿ PROTECŢIA CONSUMATORILOR DIN ROMÂNIA MARIANA STANCIU, ADINA MIHĂILESCU, MIHNEA PREOTESI, CRISTINA TUDOR Reforma instituţională declanşată în România, după anul 1989, a înglobat şi domeniul protecţiei consumatorului. În spaţiul public românesc, au luat fiinţă şi s-au afirmat diverse instituţii noi cu atribuţii specifice, care nu existau înainte de anul 1989. Instituţia protecţiei consumatorului din România a fost însă atât de subdimen- sionată în anii socialismului – din perspectivă teoretică, metodologică, conceptuală şi practic-operativă – încât, în mod inerent, multe dintre intervenţiile reformatoare absolut necesare au vizat, în diverse etape, teoria formei fără fond – teorie cu o istorie destul de veche în spaţiul sociocultural şi economic autohton. După anul 1989, prin creşterea complexităţii societăţii româneşti şi prin contactul mai larg al populaţiei din România cu realităţile civilizaţiei occidentale, exigenţele consumatorilor au început nu numai să crească, dar şi să se exprime mai liber. Cu toate acestea, mentalităţile unor mase largi de consumatori din ţara noastră, ca de altfel şi cele ale unor agenţi economici autohtoni, au încă de parcurs paşi importanţi în direcţia realizării unui comerţ modern şi civilizat. Anii lungi de promovare a ideologiei socialiste au pledat, mai curând, în favoarea descurajării oricărei iniţiative de promovare a calităţii, în diversele sfere ale vieţii sociale. Chiar dacă, după schimbarea regimului politic comunist, s-au produs unele mutaţii radicale în plan instituţional, vechile reflexe şi mentalităţi ale lucrătorilor din domeniul asistării calităţii bunurilor şi serviciilor, ca şi din cel al protecţiei consu- matorilor nu s-au schimbat radical. În plus, o dată cu liberalizarea economiei în ansamblu, numărul domeniilor concrete unde se simte nevoia aplicării unor noi concepte – mult mai inteligente şi mai dezvoltate – de protecţie a consumatorilor, a explodat peste noapte. Dacă înainte de 1989, şi chiar câţiva ani după 1990, problema protecţiei consumatorilor viza, în general, unele sectoare de piaţă subdezvoltate şi lipsite de concurenţă, în prezent, nu numai că piaţa a devenit mult mai largă, dar au apărut şi domenii conexe noi sau domenii complet noi, pentru care construcţiile conceptuale şi, implicit, reglementările juridice se află încă în deficit, ori în stadii incipiente, lăsând mult loc pentru abuz ori exprimări arbitrare ale agenţilor economici. În cele ce urmează, vom trece în revistă principalele transformări ce au avutlocînaniitranziţiei,însferaprotecţieiconsumatorilor,dinperspectivă CALITATEA VIEŢII, XVI, nr. 1–2, 2005, p. 137–153 138 M. STANCIU, A. MIHĂILESCU, M. PREOTESI, C. TUDOR 2 instituţional-legislativă, urmată de o prezentare socioeconomică a diverselor categorii de consumatori de bunuri şi servicii din România şi dificultăţilor uneori insurmontabile cu care se confruntă o mare parte a acestora în demersul natural, de a-şi exercita drepturile, în spaţii ale ofertei, mai bine sau mai slab reglementate. INSTITUŢII Protecţia consumatorilor înglobează mai multe seturi de activităţi specializate, care au ca scop apărarea şi conservarea integrităţii bio-psiho-sociale a persoanei, în calitate de utilizator al bunurilor şi serviciilor distribuite sau comercializate prin intermediul reţelelor publice de ofertă socială, sau prin piaţa naţională. Aceste seturi de activităţi trebuie structurate pornind de la filosofia asigurării unei dezvoltări umane armonioase, prin aplicarea politicilor de protejare a consumatorilor faţă de incidenţa unor pericole ce pot afecta sănătatea, siguranţa, sau bunăstarea economică şi socială a acestora. Instituţiile româneşti ce au supervizat activităţile de comerţ interior sau activităţile din reţelele de servicii publice sau comerciale au parcurs, ca şi celelalte instituţii din România, etape de profunde transformări şi redefiniri identitare. În anii ’90, în România au funcţionat mai multe organisme guvernamentale şi nonguvernamentale pentru protejarea consumatorilor. Multe dintre acestea au participat la elaborarea proiectului de lege privind protecţia consumatorilor. În vederea realizării unitare a obiectivelor privind protecţia consumatorilor, încă din anul 1990, Guvernul României a iniţiat organizarea şi funcţionarea unui for naţional menit să controleze şi să acţioneze în sensul aplicării legislaţiei în vigoare. Astfel, pe baza H.G. nr. 805 din 1990, s-a organizat Direcţia generală a protecţiei consumatorilor, în cadrul Departamentului Reglementării Comerţului şi Turismului, din Ministerul Comerţului şi Turismului. Instituţia care are ca obiect controlul efectiv al respectării normelor legale de protecţie a consumatorilor din România este Agenţia Naţională pentru Protecţia Consumatorilor. Atribuţii care vizează protecţia consumatorului au însă numeroase instituţii, printre care menţionăm: Poliţia Sanitar-Veterinară, Institutul de Igienă şi Sănătate Publică, Direcţia Generală a Vămilor, Oficiul Concurenţei, Ministerul Apelor, Pădurilor şi Protecţiei Mediului etc. Principiile directoare care au stat la baza elaborării politicilor globale de protecţie a consumatorilor, în anii tranziţiei, s-au sprijinit pe Rezoluţia nr.39/248 din 19.07.1985 a Departamentului pentru Afaceri Economice Internaţionale din cadrul ONU. Aceste principii prevăd: – promovarea şi protecţia intereselor economice ale consumatorilor; – protejarea consumatorilor faţă de factorii sau unele premise care le pot afecta sănătatea; 3 PROTECŢIA CONSUMATORILOR DIN ROMÂNIA 139 – facilitarea accesului consumatorilor la informaţiile corecte, care să facă posibilă o alegere conştientă a bunurilor şi serviciilor pentru consum, potrivit nevoilor şi exigenţelor personale; – modalităţile şi tehnicile moderne de educare a consumatorilor; – reglementarea libertăţii consumatorilor de a se organiza (asocia) şi de a-şi expune şi susţine opiniile cu privire la deciziile care îi privesc direct sau indirect; – reglementarea cadrului legal de despăgubire efectivă a consumatorilor, în cazul apariţiei unor reclamaţii întemeiate. În anii ’90, prin forţa noilor realităţi ale economiei româneşti, cererea de bunuri şi servicii a devenit elementul hotărâtor în raport cu oferta socială, atât la nivelul reţelelor de servicii publice, cât şi la cel al pieţei, iar trebuinţele consuma- torilor au devenit factorul principal în constituirea cererii şi a comenzii sociale de bunuri şi servicii. Pentru a-şi putea exercita acest rol, consumatorii au fost protejaţi printr-o serie de acte legislative ce vizează reprimarea fraudelor şi falsificării produselor, răspunderea producătorilor pentru livrarea unor produse necorespunzătoare sau defectuoase, sau reprimarea tendinţelor micii corupţii, şi s-au adoptat o serie de standarde naţionale, privind oferta diverselor produse şi servicii de consum. Protecţia juridică a consumatorilor este asigurată prin dreptul consumatorilor de a introduce acţiuni în justiţie împotriva acelor agenţi economici care le prejudiciază drepturile şi interesele. Dreptul românesc, ca şi cel european, prevede şi o serie de sancţiuni ce se aplică în cazul incidenţei, din vina agenţilor economici, a unor evenimente ce afectează viaţa sau sănătatea oamenilor, sau a mediului ecologic. Costurile protecţiei consumatorilor cad în răspunderea producătorilor de bunuri, prestatorilor de servicii sau, după caz, importatorilor şi vânzătorilor. Pentru eliminarea riscurilor, producătorii, importatorii sau vânzătorii au obligaţia de a comercializa numai produse certificate, omologate, sau distribuite în condiţii specifice de calitate înscrise în contracte. Agenţii economici sunt obligaţi să demonstreze consumatorilor, la cerere, cu ocazia cumpărării, buna funcţionare sau calitate a produselor solicitate. După anul 1989, România a manifestat un interes constant pentru apropierea de structurile europene. Astfel, în 1993, ţara noastră a semnat Acordul de asociere la Comunitatea Europeană, potrivit căruia România se obligă să armonizeze legislaţia naţională cu cea comunitară. Punctele 10 şi 11 ale articolului 70 se referă la protecţia vieţii şi sănătăţii oamenilor, articolul 75 se referă la standardele agroindustriale şi modalităţile de apreciere a conformităţii, iar articolul 93 se referă la protecţia consumatorilor. Instituţiile româneşti actuale care se ocupă de protecţia drepturilor consumatorului sunt: 1. Autoritatea Naţională pentru Protecţia Consumatorului. 2. Asociaţiile pentru protecţia consumatorului. 3. Comisiile consultative pentru protecţia consumatorului. 4. Consiliul Interministerial pentru Inspectarea Calităţii şi Armonizarea Reglementărilor Tehnice. 140 M. STANCIU, A. MIHĂILESCU, M. PREOTESI, C. TUDOR 4 5. Comitetul Interministerial pentru Supravegherea Pieţei Produselor şi Serviciilor şi Protecţia Consumatorilor. 6. Alte organisme cu atribuţii în domeniu, cum ar fi: LAREX membru fondator al Asociaţiei Laboratoarelor Acreditate din România. SISTEMUL TRAPEX, prin care ţările PHARE evită comercializarea pe teritoriul lor a produselor cu pericol grav şi imediat pentru sănătatea şi securitatea consumatorilor. Asociaţia de Standardizare din România (ASRO), care supervizează activitatea privind adoptarea şi respectarea standardelor de calitate a bunurilor şi serviciilor distribuite pe teritoriu naţional. DREPTURILE CONSUMATORULUI Consumatorul este persoana care cumpără, dobândeşte, utilizează şi/sau consumă produse sau servicii. El se poate exercita prin intermediul următoarelor drepturi: – protejarea împotriva riscului de a achiziţiona un produs, sau de a i se presta un serviciu care ar putea să îi prejudicieze viaţa, sănătatea sau securitatea, ori să îi afecteze drepturile şi interesele legitime; – informarea corectă, precisă şi complexă asupra caracteristicilor esenţiale ale produselor şi serviciilor, astfel încât decizia pe care o adoptă, în legătură cu acestea, să corespundă cât mai bine nevoilor sale, precum şi de a fi educat în calitatea lui de consumator; – dreptul de acces la pieţe care îi asigură o gamă variată de produse şi servicii de calitate; – dreptul de despăgubire pentru prejudiciile generate de calitatea necorespun- zătoare a produselor şi serviciilor, folosind, în acest scop, mijloacele prevăzute de lege; – dreptul de a iniţia organizaţii pentru protecţia consumatorilor, sau a se asocia în acestea, în scopul apărării intereselor sale. De asemenea, legea acordă anumite drepturi consumatorului, cu privire la contractele încheiate de acesta cu agenţii economici. Acestea sunt următoarele: – dreptul de a lua decizii la achiziţionarea de produse şi servicii, fără a i se impune în contract clauze care pot favoriza folosirea unor tehnici abuzive de vânzare ori de natură a influenţa opţiunea acestuia; – dreptul de a beneficia de o redactare clară şi precisă a clauzelor contractuale, inclusiv a celor privind caracteristicile calitative şi condiţiile de garanţie, indicarea exactă a preţului sau tarifului, precum şi stabilirea, cu exactitate, a condiţiilor de credit şi a dobânzilor; – dreptul de a fi exonerat de plata produselor şi serviciilor care nu au fost solicitate şi acceptate; – dreptul de a fi despăgubit pentru daunele provocate de produsele sau serviciile care nu corespund clauzelor contractuale; 5 PROTECŢIA CONSUMATORILOR DIN ROMÂNIA 141 – dreptul de a i se asigura serviciile ataşate achiziţionării produselor, în caz de necesitate, precum şi piesele de schimb, pe durata medie de utilizare a produsului (stabilită în documentele tehnice normative, sau declarată de către producător, ori convenită de părţi); – dreptul de a plăti, pentru produsele sau serviciile de care beneficiază, sume stabilite cu exactitate, în prealabil, majorarea preţului stabilit iniţial fiind posibilă numai cu acordul consumatorului; – dreptul de a pretinde agenţilor economici remedierea sau înlocuirea gratuită a produselor şi serviciilor obţinute, precum şi despăgubiri pentru pierderile suferite ca urmare a deficitelor constatate în cadrul termenului de garanţie sau de valabili- tate. După expirarea acestui termen, consumatorii pot pretinde remedierea sau înlocuirea produselor care nu pot fi folosite potrivit scopului pentru care au fost realizate, ca urmare a unor vicii ascunse pe durata de utilizare medie a acestora. OBLIGAŢII ALE AGENŢILOR ECONOMICI Agentul economic este, potrivit legii, orice persoană fizică sau juridică ce fabrică, importă, transportă, depozitează sau comercializează produse ori părţi din acestea, ori prestează servicii. Legea determină patru categorii de agenţi economici: ● Producătorul este: – agentul economic care fabrică un produs sau care îşi aplică numele, marca sau alt semn distinctiv pe produs, ori care recondiţionează produsul; – reprezentantul fabricantului, când acesta nu îşi are sediul în România sau, în lipsa acestuia, importatorul produsului; – agentul economic din lanţul de distribuţie, în măsura în care activitatea sa profesională poate afecta caracteristicile produsului pus pe piaţă. ● Distribuitorul este agentul economic din lanţul de distribuţie a cărui activitate profesională nu afectează caracteristicile produsului. ● Vânzătorul este distribuitorul care oferă produsul consumatorului. ● Prestatorul este agentul economic care prestează servicii. Este interzisă folosirea în relaţiile cu consumatorii a unor practici comerciale abuzive, agenţii economici având următoarele obligaţii: a) producătorii: ● să comercializeze numai produse sigure (produse care, folosite în condiţii normale sau previzibile, nu prezintă riscuri sau care prezintă riscuri minime, ţinând seama de întrebuinţarea acestora) şi, dacă actele normative în vigoare prevăd, acestea să fie testate şi/sau certificate; ● să comercializeze numai produse care respectă condiţiile calitative prescrise sau declarate; ● să oprească livrările şi să retragă de la beneficiari produsele despre care organele abilitate de lege au constatat că sunt periculoase sau nu îndeplinesc caracteristicile calitative prescrise sau declarate; 142 M. STANCIU, A. MIHĂILESCU, M. PREOTESI, C. TUDOR 6 ● să asigure în producţie condiţii igenico-sanitare, conform normelor sanitare în vigoare; b) distribuitorii: ● să se asigure că produsele oferite spre comercializare prezintă siguranţă în funcţionare sau în consum şi respectă condiţiile calitative prescrise sau declarate; ● să nu comercializeze produse despre care deţin informaţii, sau consideră că pot fi periculoase; ● să anunţe imediat autorităţile publice competente, precum şi producătorul, despre existenţa pe piaţă a oricărui produs de care au cunoştinţă că este periculos; ● să retragă de la comercializare şi de la consumatori produsele despre care organele abilitate de lege au constatat că nu îndeplinesc condiţiile calitative prescrise sau declarate; ● să asigure condiţiile tehnice stabilite de producător, precum şi condiţiile igienico-sanitare pe timpul transportului, manipulării, depozitării şi desfacerii, conform normelor în vigoare; c) prestatorii de servicii: ● să folosească, în cadrul serviciilor prestate, numai produse sigure avizate şi, după caz, dacă actele normative în vigoare prevăd, acestea să fie testate şi/sau certificate; să anunţe imediat existenţa pe piaţă a oricărui produs despre care au cunoştinţă că este periculos; ● să presteze numai servicii care nu afectează viaţa, sănătatea sau securitatea consumatorilor ori interesele economice ale acestora; ● să respecte condiţiile calitative prescrise sau declarate, precum şi clauzele prevăzute în contracte; ● să asigure, la prestarea serviciilor, condiţiile tehnice stabilite de producător, precum şi condiţiile igienico-sanitare, conform normelor în vigoare. GARANŢII PRIVIND CALITATEA PRODUSELOR ŞI SERVICIILOR Pentru produsele şi serviciile furnizate, agenţii economici sunt obligaţi să remedieze deficienţele apărute în cadrul termenului de garanţie la produsele de larg consum, inclusiv ale celor de folosinţă îndelungată şi care nu sunt imputabile consumatorilor. Producătorii sau prestatorii de servicii sunt răspunzători pentru viciile ascunse ale produselor sau serviciilor, care nu permit folosirea lor de către consumator potrivit scopului pentru care acestea au fost realizate şi/sau achizi- ţionate, sau care pot afecta viaţa, sănătatea sau securitatea consumatorilor. Termenul de garanţie reprezintă limita de timp ce curge de la data dobândirii produsului sau serviciului de către consumator, până la data la care producătorul sau prestatorul îşi asumă responsabilitatea remedierii sau înlocuirii produsului sau serviciului achiziţionat, pe cheltuiala sa, dacă deficienţele nu sunt imputabile consumatorului. 7 PROTECŢIA CONSUMATORILOR DIN ROMÂNIA 143 Termenul de valabilitate al produselor reprezintă limita de timp, stabilită de către producător, până la care, un produs perisabil sau un produs care – în scurt timp – poate prezenta un pericol imediat pentru sănătatea consumatorului, îşi păstrează caracteristicile specifice, dacă au fost respectate condiţiile de transport, manipulare, depozitare şi de păstrare. Pentru produsele alimentare, acesta reprezintă dată limită de consum. Viciile ascunse reprezintă deficienţe calitative ale unui produs livrat sau serviciu prestat, care nu au fost cunoscute de către consumator prin mijloace obişnuite de verificare. Consumatorii au dreptul de a pretinde remedierea sau înlocuirea produselor afectate de vicii ascunse. PROTECŢIA CONSUMATORULUI LA NIVEL INTERNAŢIONAL ONU – ISO Naţiunile Unite (ONU) şi Organizaţia Internaţională de Standardizare (ISO) au creat standarde internaţionale, care au menirea să asigure calitatea şi securitatea alimentelor. Aceste standarde asigură o „şablonizare” a anumitor segmente din lanţul tehnologic, asigurând ca produsele obţinute să fie conforme unui tipar bine definit, de o calitate „stas” şi sigure pentru sănătate. Standardele ISO de tipul 9001 garantează, suplimentar, calitatea produselor. Produsele firmelor ale căror linii tehnologice de producţie au certificare ISO 9001 sunt considerate a fi obţinute în condiţii controlate. Standardele ISO 9001 nu se aplică numai produselor alimentare, deşi cele mai multe dintre companiile care au certificare ISO 9001 lucrează în domeniul alimentar. FAO–OMS Naţiunile Unite au creat, în anul 1962, Comisia Codex Alimentarius, ca un grup de lucru mixt FAO-OMS. [FAO= Organizaţia ONU pentru Alimentaţie şi Agricultură, OMS = Organizaţia Mondială pentru Sănătate a ONU]. Rolul Comisiei Codex Alimentarius este de a crea un cod alimentar care să asigure securitatea şi sănătatea consumatorilor. Standardele Codex se referă la practicile igienice în industria alimentară, pesticide în alimente, aditivi alimentari, contaminanţi, etichetare etc. Standardele Codex nu sunt obligatorii. HACCP (Hazard Analysis Critical Control Points) se referă la controlul factorilor de risc (al hazardelor), care pot influenţa igiena alimentelor, de-a lungul unui anumit segment din linia tehnologică. Bunurile obţinute printr-o linie tehnologică cu certificare HACCP sunt considerate ca fiind produse în condiţii igienice. (Sursa: htpp://www.apc- romania.ro/ro/alimente /totul.htm) 144 M. STANCIU, A. MIHĂILESCU, M. PREOTESI, C. TUDOR 8 OECD The Guidelines for Consumer Protection in the Context of Electronic Commerce – Declaraţia Ministerială asupra Protecţiei Consumatorului în contextul Comerţului Electronic, adoptată în cadrul OECD, conţine liniile orientative de protecţie a consumatorilor, în spaţiul OECD. Acest document vine în sprijinul guvernelor, reprezentanţilor consumatorilor şi oamenilor de afaceri, în vederea dezvoltării şi implementării unui mecanism de protecţie online, fără a ridica bariere în calea comerţului. Declaraţia nu are caracter de obligativitate pentru ţările OECD, dar reflectă cadrul legal existent în ţările membre, în ceea ce priveşte protecţia consumatorilor, valabil în majoritatea formelor tradiţionale de comerţ. Aceasta intenţionează să încurajeze iniţiativele din sectorul privat care practică participarea reprezentanţilor consumatorilor la luarea anumitor decizii, subliniind nevoia de cooperare între guverne, oameni de afaceri şi consumatori, la nivel naţional şi internaţional. Principiul de bază al Declaraţiei este protecţia efectivă şi transferată a cumpă- rătorilor online, la un nivel cel puţin egal cu nivelurile practicate în alte arii ale comerţului. O mare importanţă se acordă transparenţei informaţiei. Principiile care stau la baza formulării Declaraţiei amintite vizează iniţierea unor afaceri cinstite, desfăşurarea unor practici de marketing şi publicitate fair, informaţiile relative la cumpărătorul online să fie clare, ca şi cele referitoare la bunurile sau serviciile oferite şi la clauzele şi condiţiile tranzacţiilor, un proces de confirmare a tranzacţiei transparent, mecanisme de plăţi sigure, protecţia confi- denţialităţii, educaţia consumatorilor şi oamenilor de afaceri. Reprezentanţii guvernelor ţărilor membre OECD, în cadrul Conferinţei Ministeriale de la Ottawa, desfăşurată între 7–9 octombrie 1998, au elaborat şi Declaraţia privind protecţia confidenţialităţii în reţelele globale, ţinând cont de dezvoltarea şi difuzia computerelor, a tehnologiilor digitale, a existenţei unei reţele globale, care facilitează expansiunea comerţului electronic, accelerează creşterea comunităţilor electronice, a tranzacţiilor dintre guverne, companii şi consumatori. Avansul tehnologiilor digitale şi al reţelelor de calculatoare face posibilă creşterea volumului de date stocate, şi deci, creşte nevoia colectării, gestionării şi respectului confidenţialităţii datelor. Utilizarea reţelelor de calculatoare impune educarea utilizatorilor şi consuma- torilor în problema confidenţialităţii online şi asistarea acestora, în caz de nevoie. Creşterea încrederii consumatorilor în reţelele globale nu poate avea loc în absenţa asigurării unei protecţii efective, prin adoptarea unor reguli şi reglementări transparente, care să garanteze protecţia confidenţialităţii şi a datelor personale. La nivelul ţărilor membre OECD, se constată o tendinţă tot mai clară de creare a unui front comun în adoptarea şi implementarea legilor şi reglementărilor privind protecţia consumatorilor, pentru a avea o protecţie efectivă, având în vedere nevoia de cooperare, în plan mondial şi rolul cheie al industriei şi mediului de afaceri în colaborarea cu guvernele. 9 PROTECŢIA CONSUMATORILOR DIN ROMÂNIA 145 Uniunea Europeană Începând din anul 1985, Comisia UE a adoptat o serie de criterii de calitate unitare, ca parte integrantă a Politicii Agrare Comune (PAC). În cadrul PAC au fost adoptate reglementări care prevăd utilizarea de etichete speciale şi de certificate de garantare a calităţii, pentru a informa cu rigoare consumatorii asupra calităţii produselor şi s-au pus bazele reglementării metodelor de producţie biologică a bunurilor agricole şi alimentare. De asemenea, s-a creat cadrul legal de protejare şi control al denumirilor controlate. Din anul 1985, produsele introduse pe piaţa comunitară, fie că sunt produse naţionale sau importate, trebuie să respecte reglementările în vigoare, privind protejarea sănătăţii consumatorilor, a securităţii acestora şi a protecţiei mediului. În cadrul reglementărilor privind calitatea produselor alimentare, se aplică măsuri „orizontale”, la toate produsele alimentare şi măsuri „verticale”, la produsele alimentare speciale. Măsurile „orizontale” se referă la aditivi, aromatizanţi, solvenţi de extracţie, etichetaj, prezentare şi publicitate, igienă, ambalaj etc. Măsurile „verticale” vizează unele produse alimentare având scopuri nutriţionale speciale, alimentele congelate rapid, alimentele noi (produse ale biotehnologiei) şi la unele prescripţii privind compoziţia, sau la igiena şi controlul produselor alimentare de origine animală. În ultimii ani, în cadrul UE, s-a acordat o atenţie specială problemelor privind calitatea alimentelor. Comisia UE a urmărit dotarea UE cu normele de protecţie alimentară cele mai exigente. În cadrul Comisei, s-a propus crearea unei Autorităţi alimentare europene independente, responsabilă de evaluarea riscurilor alimentare şi de comunicarea lor opiniei publice. De asemenea, Comisia UE a propus şi un Plan de acţiune alimentar, pentru a face din securitatea alimentelor principalul obiectiv al dreptului UE privind alimentaţia şi a se aduce, în consecinţă, modificări cadrului de reglementare anterior, în special privind controlul produselor alimentare, de-a lungul lanţului alimentar, „de la fermă la consumator”. În afară de acestea, Comisia a propus să se precizeze şi în cadrul comunitar, modul de funcţionare al sistemelor naţionale de control şi să se realizeze o abordare specific comunitară pentru controlul produselor alimentare importante, care în prezent, se află în competenţa statelor membre şi se efectuează la posturile de inspecţie de la frontieră. Efectele PAC, atât în interiorul cât şi în exteriorul comunităţii, sunt considerabile. Politicile economice de susţinere a preţurilor pieţei la nivel comunitar, ridică preţurile de consum ale alimentelor în Comunitate, în raport cu preţurile mondiale. Unele măsuri de reformă din cadrul PAC vizează corectarea acestei situaţii, diminuând preţurile, până la niveluri apropiate de cele ale pieţelor mondiale. Avantajele reducerilor de preţuri, pentru consumatori, rezultate din măsurile de reformă decise în anul 1999, sunt estimate la 9 miliarde euro – pentru perioada 2005–2006 şi la 10,5 miliarde euro – pentru perioada 2006–2007. 146 M. STANCIU, A. MIHĂILESCU, M. PREOTESI, C. TUDOR 10 În cadrul noilor negocieri multilaterale privind agricultura din OMC, UE şi-a exprimat disponibilitatea de a continua liberalizarea comerţului cu produse agricole, precizând însă că trebuie găsit un echilibru just, pe de o parte, între preocupările necomerciale (securitate alimentară, protejarea mediului înconjurător, dezvoltarea rurală, rolul multifuncţional al agriculturii) şi cele comerciale. În multe rânduri, UE a precizat că este gata să negocieze reducerea subvenţiilor sale de export, cu condiţia ca toate formele de susţinere ale agriculturii practicate de parteneri să fie menţionate în negocieri (credite de export în condiţii de favoare, utilizarea ajutorului alimentar pentru subvenţionarea mascată a exportului (Iancu A., Rădoi D., coordonatori, 2004). Comisia Europeană În cadrul reglementărilor privind protecţia minorilor, Comisia Europeană a elaborat, adoptat şi comunicat Consiliului Parlamentului European Principiile şi liniile directoare ale politicii audiovizuale pentru era numerică (2000–2005). Capitolul 4 (4) ale acestui document este consacrat protecţiei minorilor, în condiţiile recepţiei numerice a mesajelor media. Tehnologia numerică poate face inoperantă strategia tradiţională (difuzarea la ore târzii a emisiunilor considerate novice), cu atât mai mult cu cât un număr din ce în ce mai mare de copii dispune de un televizor sau un calculator în camera lor, iar Internetul permite accesul la un conţinut media extrem de bogat şi diversificat. Tehnologiile de filtrare şi blocare sunt chemate să joace un rol tot mai important în protejarea minorilor de conţinutul audiovizual considerat dăunător sănătăţii lor mentale şi fizice. Aceasta însă nu diminuează responsabilităţile difuzorilor de mesaje negative, cu impact asupra copiilor. Documentul prevede introducerea unei mai mari transparenţe şi coerenţe în clasificarea conţinutului audiovizual, în funcţie de vârsta publicului-ţintă. Problema criteriilor explicite şi clare de clasificare, în funcţie de vârstă, este departe de a fi însă rezolvată, experienţa comunitară demonstrând că aceste criterii se remarcă mai ales prin absenţa lor. Adulţii trebuie să fie informaţi asupra consecinţelor dăunătoare ale unor conţinuturi media asupra copiilor şi asupra mijloacelor de care dispun, pentru a-i proteja. Copiii, la rândul lor, pot învăţa să exploateze mai bine mijloacele mass-media, fie pentru a dobândi capacitatea de a alege conţinutul care le este profitabil, fie pentru a învăţa să se protejeze singuri de conţinuturile considerate dăunătoare. În anumite privinţe, reglementarea nu este considerată, întotdeauna, soluţia eficace pentru atingerea acestor obiective. Mult mai utile sunt considerate Codurile deontologice, de conduită şi alte măsuri similare de autoreglementare. Experienţa a demonstrat că autoreglementarea funcţionează mai bine în prezenţa unui cadru legal general. Recomandarea Consiliului UE, din 24.09.1998, privind promovarea cadrelor naţionale pentru asigurarea comparabilă şi eficace a protecţiei minorilor şi a demnităţii umane, ilustrează complementaritatea reglementării şi autoreglementării 11 PROTECŢIA CONSUMATORILOR DIN ROMÂNIA 147 şi furnizează cadrul normativ pentru experimentarea şi aplicarea acestei duble abordări, în practică. Această Recomandare, care acoperă radiodifuziunea precum şi serviciile audiovizuale şi de informare, mai ales cele disponibile pe Internet (serviciile on-line), invită statele membre, industria audio-vizualului şi alte organisme interesate, să stabilească un cadru naţional de autoreglementare, care să completeze reglementările existente. Strategiile formative şi educative îi implică, deopotrivă, pe părinţi, educatori şi pe profesioniştii din domeniul media, în formularea şi aplicarea eticii comunicării. Ca urmare, educatorii şi părinţii trebuie să realizeze un acces facil şi oportun la informaţiile privind efectele nocive induse de mesajele violente difuzate prin mass-media electronice. Pe de altă parte, educarea şi formarea profesioniştilor din mass-media, fie în cadrul învăţământului de profil, fie în cadrul unor cursuri special elaborate în acest scop (cursuri de etică profesională) trebuie să se concentreze pe cunoaşterea efectelor pozitive/negative ale media şi pe necesitatea asumării responsabilităţii pentru producerea acestor efecte. Elaborarea şi acceptarea unui cod deontologic, care să susţină autodisciplină şi autoreglementarea în domeniu, trebuie să aibă loc în deplină cunoştinţă de cauză. Conceptualizarea şi adoptarea eticii comunicării trebuie să aibă loc pe baza cunoaşterii şi armonizării intereselor specifice diverselor grupuri sociale şi a obiectivelor sociale comune. Cauzele generale ale nocivităţii crescute a mesajelor media şi rolul raţio- nalităţii economice în domeniu. Societatea modernă înregistrează, în prezent, o creştere semnificativă a presiunii exercitate asupra naturii umane de către mani- festările de violenţă, vandalism şi pornografie. Excesul de violenţă este justificat, de obicei, de cei care îl practică, dar şi de către unii agenţi de mediatizare, prin impactul social al sărăciei, al consumului de droguri, al şomajului şi corupţiei. Violenţa, inclusiv cea politică, în virtutea desfăşurării sale spectaculoase, beneficiază, uneori, din partea mass-media de o extindere la scara socială extrem de largă. Expunerea prelungită la violenţa vehiculată prin mass-media poate să aibă efecte cumulative directe asupra tinerilor, dar şi asupra unei minorităţi adulte, inducând un efect, pe termen lung, din ce în ce mai nociv, asupra valorilor general- admise de societate. În virtutea legilor economice care susţin piaţa audiovizualului, agenţii economici din acest domeniu şi-au formulat un punct de vedere propriu, conform căruia clientul este rege, iar piaţa hotărăşte, în ultimă instanţă, ceea ce spectatorul sau ascultătorul preferă din noianul de oferte. Dacă programatorii sau directorii de programe ai televiziunii stabilesc, cu ajutorul testelor şi al cotelor de audienţă, că unele filme sunt larg urmărite, atunci, programul cuprinzând asemenea filme este mărit în mod corespunzător. Clienţii posturilor de televiziune din domeniul reclamei preferă să îşi plaseze spoturile în pauzele din timpul filmelor larg-urmărite, astfel încât mesajul acestora să fie recepţionat de cât mai multă lume. Veniturile cele mai mari de pe urma publicităţii 148 M. STANCIU, A. MIHĂILESCU, M. PREOTESI, C. TUDOR 12 le are acel post care se apropie cel mai mult de gustul publicului. Mass-media, şi în primul rând, posturile de televiziune private, se supun legilor economiei de piaţă. Această poziţie, adoptată de agenţii economici din domeniul audiovizualului, este susţinută şi de ziarişti, care cred în mitul subiectului „bombă”. Competiţia din domeniu obligă la o relatare preferenţială a ştirilor „violente”. Relevantă pentru poziţia adoptată de ziarişti este şi declaraţia făcută de Bob Jobbins, redactor la BBC World Service News: „prin activitatea noastră noi trebuie să arătăm că suntem parte componentă a aceleiaşi lumi, a aceleiaşi realităţi, în care oamenii mor înecaţi de inundaţii, dar cui îi pasă de soarta lor? Prin prezenţa mediilor de informare, a ziariştilor, a fotoreporterilor, această activitate devine un instrument necesar, un corectiv util care ne leagă de această realitate”. Nu de puţine ori însă, dreptul la informare şi libertatea de expresie pot să servească drept paravan pentru interese pur comerciale. Numeroasele studii de profil evidenţiază următoarele: ● Standardele de apreciere a nocivităţii mesajelor media se modifică diacronic, respectiv de la o etapă istorică la alta. Există şi unele standarde diferenţiate sincronic, pe tipuri de culturi: europeană, asiatică, africană, şi pe tipuri de religie: musulmană, creştină ş.a. În prezent, există mari discrepanţe între standardele (valorile) diverselor culturi, grupuri sociale şi chiar între indivizi. ● În ceea ce priveşte teoria învăţării sociale, în cercetările din anii ’60 se considera că învăţarea socială se realizează pe principiul stimul-reacţie (behaviorism), prin imitaţie, fără pedepse sau cu recompense. În anii ’70, se considera că generalizările făcute pe baza unor cercetări de laborator nu sunt valide, experimentatorul fiind – el însuşi – un factor de distorsiune. În realitate, nici un mesaj media nu este recepţionat într-un vacuum social sau normativ. El parcurge, de obicei, numeroase filtre axiologice de context, de grup, individuale (de personalitate) ş.a. Acestea acţionează în toate cele trei etape ale comunicării mediate: precomunicativă, de comunicare propriu-zisă şi post comunicativă (G. Maletzke, „Psihosociologia comunicării de masă”). De atunci normele sociale de grup recomandă valorile, dar valorile individuale decid, în ultimă instanţă, asupra eventualelor efecte ale urmăririi mesajelor media. Studiile de referinţă din domeniu tind să afirme că impactul mesajelor media asupra comportamentului uman sunt extrem de consistente, iar cauzalitatea în acest domeniu este de tip cumulativ şi nu exclusiv. Mai mulţi factori concură la realizarea anumitor efecte şi este practic imposibilă decelarea contribuţiei distincte a unuia sau altuia dintre ei. Oferta TV – din perspectiva protecţiei minorilor – poate fi şi trebuie normată, reglementată. Mijloacele de realizare a acestui obiectiv diferă mult însă de la un spaţiu la altul, de la o perioadă la alta, având în vedere, atât evoluţia valorilor, cât şi progresul tehnic în spaţiul media (www.cna.rdsnet.ro/buletin.html) (C. Radu, 2004). 13 PROTECŢIA CONSUMATORILOR DIN ROMÂNIA 149 VENITURI, CONSUM, TREBUINŢE DE PROTECŢIE ALE CONSUMATORILOR În anul 2004, nivelul salariului minim din România era de 69 euro, în timp ce în alte ţări ale fostului bloc comunist era: de 207 euro, în R. Cehă, 191 euro, în Ungaria, sau 177 euro în Polonia (Eurostat ian., 2004). În alte ţări ale Uniunii Europene, nivelul salariului minim prezintă niveluri incomparabile cu cel din România: Grecia – 605 euro, Spania – 573 euro, Slovenia – 471 euro, UK – 1 083, Olanda – 1 126 euro, Luxemburg – 1 403. Dacă în ţările vest-europene ponderea salariaţilor ce realizau salariul minim, în anul 2003, nu depăşea 10–11% din masa totală a salariaţilor, în România ponderea acestora era de aproximativ 12%, în anul 2003. În trim. IV 2003, jumătate din cheltuieli au fost dirijate spre acoperirea trebuinţelor alimentare, 27% spre cele nealimentare şi 20,5% spre plata serviciilor. În anul 2003, consumul alimentar mediu zilnic a fost, în medie, de 2 682 calorii/persoană. Plata utilităţilor necesare funcţionării şi încălzirii locuinţei a acoperit 14,4% din cheltuielile de consum. Ponderi mai scăzute au avut cheltuielile pentru dotarea şi întreţinerea locuinţei (3,7%), pentru transport 4%, pentru comunicaţii 3,9% şi 3,8% pentru recreere – cultură. Cele mai scăzute ponderi le-au avut cheltuielile cu educaţia şi sănătatea – 0,8%, respectiv 3%. Cheltuielile României pentru capitolul alimentar au rămas, şi în anii 2001–2002, foarte apropiate de cele ale Bulgariei, cu precizarea că românii au cheltuit relativ mai mult pentru: băuturi alcoolice, tutun şi narcotice decât populaţia din Bulgaria. Remarcăm ponderile relativ mici ale cheltuielilor populaţiei din R. Cehă, Ungaria şi Polonia la acest capitol. Populaţia din aceste ţări a cheltuit mult mai mult pentru: sănătate, activităţi recreative, cultură şi educaţie decât populaţia din România. Pentru a căpăta o imagine mai conturată asupra unor evenimente semnificative ce au survenit în domeniul consumului de bunuri şi servicii al populaţiei din ţara noastră, în anul 2003, precum şi asupra raporturilor dintre cuantumul veniturilor şi satisfacerea reală a diverselor trebuinţe de consum, am recurs atât la date ale INS, cât * şi la date oferite de Diagnoza calităţii vieţii – ICCV (DCV ICCV – 2003) – coord. I. Mărginean. Cele mai ridicate frecvenţe ale gospodăriilor vizează intervalele cu venituri mici (între 2 500 001–5 000 000 lei) şi foarte mici (până în 2 500 000 lei). Gospodăriile cu venituri peste 10 000 000 lei reprezintă 14% din eşantion. La întrebarea Cum estimaţi veniturile totale ale familiei dvs., în raport cu necesităţile?, au fost obţinute următoarele frecvenţe de răspuns: * Cercetarea s-a desfăşurat în luna iunie 2003, pe un eşantion cu reprezentativitate naţională, format din 1018 subiecţi. 150 M. STANCIU, A. MIHĂILESCU, M. PREOTESI, C. TUDOR 14 Tabelul nr. 1 Estimarea veniturilor, în raport cu trebuinţele Procent Număr Procent Variante de răspuns cumulativ gospodării Nu ne ajung pentru strictul necesar 340 33,4 33,4 Ne ajung numai pentru strictul necesar 403 39,6 73,0 Ne ajung pentru un trai decent, dar fără obiecte scumpe 204 20,0 93,0 Reuşim să cumpărăm şi obiecte scumpe, dar cu eforturi 59 5,8 98,8 Reuşim să avem tot ce ne trebuie, fără mari eforturi 8 0,8 99,6 Non-răspunsuri 4 0,4 100,0 Total 1 018 100,0 Sursa: DCV-ICCV 2003, coord. I. Mărginean. O treime din eşantion nu a reuşit să-şi acopere trebuinţele de bază din veniturile obţinute, iar la 73% din gospodării ajung doar pentru strictul necesar. După 14 ani de tranziţie, starea majorităţii populaţiei este, mai curând, pauperă. Un asemenea context social constituie un mediu extrem de delicat şi vulnerabil în mare măsură, din perspectiva apelării, în caz de nevoie, la instituţiile protecţiei consumatorului, din mai multe puncte de vedere. Pe de o parte, este de aşteptat ca, tocmai din cauza relativei lipse de resurse economice, unele categorii de consumatori să fie deosebit de expuşi la numeroase probleme existente în domeniul ofertei de bunuri şi servicii din ţara noastră şi la corupţia existentă în prezent, în numeroase sectoare ale instituţiei protecţiei consumatorului. Pe de altă parte, este ştiut că, tocmai din cauza lipsei anumitor deprinderi şi a informării asupra oportunităţilor din domeniul protecţiei consu- matorului, este foarte probabil ca numeroase categorii de consumatori să-şi exercite mai puţin drepturile, în caz de nevoie. Pentru luna mai 2003, valorile coşului minim de consum pentru diferite tipuri de familii sunt cele din tabelul nr. 2. Acestea pot fi comparate cu media venitului pe persoană din eşantionul DCV ICCV 2003 şi cu media veniturilor populaţiei potrivit datelor INS. Tabelul nr. 2 Standardul de viaţă al populaţiei, din perspectiva coşului minim de consum Mai 2003 (trim.II) Minim de Decent Subzistenţă Decent Subzisitenţă Media Media trai veniturilor veniturilor Mediu/ Eşantionul * Statut socio- Urban Rural ICCV-INS ocupaţional DCV 2003 1 2 3 4 5 7 6 1 salariat 3 561 832 2 648 366 3 259 1632 329 037 2 967 805 3 427 289 (agricultor) (1 985 483) 6 950 203 5 031 892 6 192 4134 355 480 4 589 074 6 854 578 2 salariaţi (agricultori) (3 970 966) 15 PROTECŢIA CONSUMATORILOR DIN ROMÂNIA 151 Continuare tabelul nr. 2 1 2 3 4 5 6 7 2 salariaţi 9 510 803 6 885 742 8 259 093 6 955 495 6 320 620 7 064 578 (agricultori cu (4 180 966) 1 copil) 2 salariaţi 11 339 795 8 017 513 10 103 4117 220 013 7 622 724 7 324 578 (agricultori cu (4440966) 2 copii) 2 salariaţi 13 168 793 9 534 118 11 514 2188 228 197 6 891 582 7 564 578 (agricultori cu (4 680 966) 3 copii) 2 pensionari 5 269 737 4 003 308 – – 4 040 000 5 313 282 * Veniturile şi consumul populaţiei, în trim. II. 2003, Nivelul şi structura cheltuielilor totale, p. 23, INS, Bucureşti. CONCLUZII • Deşi cadrul instituţional al protecţiei consumatorilor din România este bine dezvoltat, pe unele dimensiuni (cu referire la anumite capitole ale consumului) – de exemplu, în domeniul consumului alimentar, al consumului de bunuri de folosinţă îndelungată ş.a. – există şi capitole slab, ori deloc acoperite prin instituţii de profil. În această situaţie se află multe dintre serviciile asupra cărora statul a deţinut şi deţine încă controlul în materie de ofertă (serviciile de încasare a taxelor şi impozitelor, serviciile de semnalizare a căilor rutiere, serviciile de poliţie etc.), dar şi unele servicii furnizate de iniţiativa particulară – de exemplu, notariatele, unele servicii din domeniul construcţiilor de locuinţe ş.a. • Până în prezent, în ţara noastră a existat o preocupare relativ slabă pentru cunoaşterea şi mediatizarea, pe domenii, a performanţelor realizate de instituţiile cu competenţe internaţionale privind protecţia consumatorilor (ONU, FAO, OECD, UE ş.a.) De asemenea, în prezent, deţinem informaţii relativ sumare despre experienţele altor ţări în sfera protecţiei consumatorilor. • Din cauza lipsei de reacţie şi a dezinformării asupra oportunităţilor şi drepturilor consumatorilor, este foarte probabil ca numeroşi consumatori să-şi exercite mai puţin ori să nu-şi exercite drepturile, în caz de nevoie. Prin urmare, o bună parte a eforturilor agenţilor de mediatizare din domeniu trebuie să se îndrepte spre acele segmente ale consumatorilor care prezintă un risc mai ridicat de dezinformare sau pasivitate (resemnare) în faţa constatării unor probleme. • Dificultăţile de acces şi de utilizare efectivă cu care se confruntă categorii largi de consumatori ai serviciilor publice de tip administrativ, pot deveni în multe cazuri, bariere de acces de ordin birocratic, economic sau social. Ca urmare, se impune o analiză competentă şi realistă din interiorul fiecărui sistem vizat, în scopul diminuării, pe cât posibil, a dificultăţilor de acces ai potenţialilor beneficiari. 152 M. STANCIU, A. MIHĂILESCU, M. PREOTESI, C. TUDOR 16 • Relaţia între încrederea în instituţii şi calitatea percepută a serviciilor prestate de acestea, servicii care au un impact direct asupra calităţii vieţii populaţiei, este însă una mai complexă. Neîncrederea în instituţiile puterii politice locale şi centrale este transferată şi la nivelul administrativ-birocratic de bază, la care se realizează, practic, interacţiunea directă a populaţiei cu instituţiile. Problemele apărute în interacţiunea cu aşa-numita „birocraţie de ghişeu” sporesc gradul de neîncredere în instituţiile respective. Lipsa de încredere determină căutarea de substitute ale acesteia, pentru a menţine predictibilitatea şi controlul asupra mediului înconjurător în limite acceptabile. Un astfel de substitut este corupţia, care la nivelul „birocraţiei de ghişeu” capătă, în general, forma mitei, plătită ca suprataxă pentru calitatea serviciilor. • Analiza datelor din Barometrele de opinie publică oferă argumente consistente, în ceea ce priveşte importanţa care se acordă deţinerii unui capital de relaţii utile ca o condiţie de reuşită în viaţă. Conform BOP 2003, 10% din populaţie consideră ca primă condiţie a reuşitei în viaţă deţinerea de relaţii, în timp ce, doar 8% consideră munca drept primă condiţie de reuşită. În perioada de tranziţie, stocul de relaţii utile a fost perceput la fel de important ca banii sau educaţia. • Între problemele majore cu care se confruntă societatea românească, românii numesc totuşi, în ordinea importanţei: sărăcia, lipsa locurilor de muncă şi corupţia. Conform BOP, 2003, 80% dintre români consideră că în România corupţia este generalizată. În acelaşi timp însă, 68% dintre cei intervievaţi declară că au informaţii despre corupţia din presă şi doar 8% declară că s-au lovit direct de asemenea situaţii (BOP, 2004). Aici intervine, probabil, necesitatea unei distincţii între marea corupţie, care nu este vizibilă în mod direct şi mica corupţie, resimţită la nivel individual. • Un sistem nou, corect, de recrutare şi promovare a funcţionarilor admini- straţiei publice centrale şi locale poate fi punctul de la care să se pornească o adevărată luptă împotriva corupţiei şi a efectelor ei negative, asupra procesului de dezvoltare socială. O atenţie specială trebuie acordată însă şi problemei salarizării funcţionarilor publici. • Poate este timpul să ne punem şi problema, de ce anumite legi, deşi s-au aflat ani de zile în centrul interesului social, nu au putut fi schimbate decât sub presiunea exercitată de organismele care monitorizează îndeplinirea angaja- mentelor asumate, în vederea integrării în UE. În mod concret, exemplul simpli- ficării procedurilor şi micşorarea nivelului taxelor pentru înfiinţarea unei firme este relevant în acest sens. Schimbările realizate prin înfiinţarea Biroului Unic de înregistrare a firmelor sunt, în mare parte, rezultatul unor presiuni externe, precum cele amintite mai sus. De ce a fost nevoie să treacă 10 ani pentru a se adopta aceste schimbări este o întrebare al cărei răspuns logic este acela că au existat anumite interese economice, bine reprezentate în Parlament, ale unor intermediari de asemenea servicii. Cu cât dificultăţile de accesare a unui serviciu sunt mai mari, cu atât mai necesar este un intermediar care să rezolve dificultăţile respective. Dacă la 17 PROTECŢIA CONSUMATORILOR DIN ROMÂNIA 153 acestea adăugăm şi faptul că legea conflictului de interese a început să funcţioneze după mai mult de 10 ani de la Revoluţie, şi tot sub presiunea externă amintită, funcţionarea lentă a unui mecanism, prin care dificultăţile generate de o legislaţie ambiguă şi „stufoasă” au servit, într-o oarecare măsură, intereselor legiuitorilor, reprezintă o situaţie plauzibilă şi greu de înţeles. BIBLIOGRAFIE 1. Beciu, Camelia, Mediatizarea fenomenului corupţiei: practici instituţionale în jurnalismul de investigaţie din România, „Revista de Cercetări Sociale”, nr. 3–4/1999, 1999. 2. Bădescu, Ilie (coord.), Istoria Sociologiei – Teorii contemporane, Editura M. Eminescu, Bucureşti, 1996. 3. Boudon, R. şi alţii (coord.), Dicţionar de sociologie, Editura Univers Enciclopedic, 1996. 4. Iancu, A., Rădoi, B (coord.), Aldea, V., Beldescu, A., Implicaţiile adoptării acquis-ului comunitar privind politicile comerciale în domeniul produselor agroalimentare – coord. E. Simion, A. Iancu, Esen 2 – Un proiect deschis – Probleme ale Integrării României în Uniunea Europeană – Cerinţe şi evaluări, CIDE, 2004. 5. Mărginean, I., Bălaşa, A. (coord.), Calitatea vieţii în România, Editura Expert, Bucureşti, 2003. 6. Michand, Y., Violence et politique, 1978. 7. Popescu, M., Protecţia consumatorilor în condiţiile economiei de piaţă, „Revista Română de Marketing”, nr. 3–4, Comerţ modern anul XXV, 1991. 8. Sandu, Dumitru, Sociologia Tranziţiei. Valori şi tipuri sociale, Editura Staff, 1996. 9. Sandu, Dumitru, Spaţiul social al tranziţiei, Editura Polirom, 1999. 10. Stanciu, M., Structuri moderne ale consumului european, Editura Genicod, 2001. * Anuarul Statistic al României 2001, 2002, 2003, INS. 11. ** * 12. Banca Mondială, România: Raport de Evaluare a Sărăciei, vol. I, p. 19–20, 2003. ** * Barometrul de Opinie Publică, FSD, 1994–2004. 13. ** * 14. Block’s Law Dictionary. ** * , Statistical Bulletin no. 3/2003 CANSTAT. 15. ** * 16. Principiile şi liniile directoare ale politicii audiovizuale pentru era mimerică (2000 – 2005), ** Cap. 4, CE. * Diagnoza anuală a calităţii Vieţii ICCV, 1990–1999, 2003, coord. Ioan Mărginean 17. ** Baza de date a ICCV. * 18. Eurostat, ianuarie 2004. ** * Tendinţe sociale, INS, 2002. 19. ** * 20. Convenţia asupra drepturilor copilului, UNICEF,1993. ** * Veniturile şi consumul populaţiei în trim. III, 2003, INS, 2004. 21. ** * 22. Veniturile şi consumul populaţiei în trimestrul IV/2003, INS, 2004. ** 23. http:www.apc romania.ro/ro/alimente/totul.htm. 24. http:www.apc ro/larex.php. 25. http:/tpb.traderom.ro/Ro/Cd/noupag/general/ofertA/on-line/ins. framework/Musat/cap. 15.htm. 26. http:www.apc romania.ro/ro/standardizare.htm. 27. http:www.apc.ro/trapex.php. 28. www.cna.rdsnetro/buletin.htm, C. Radu, 2004. 29. www.iccv.ro, 2003, Dicţionar de sărăcie on-line.